Diari Oficial de la Generalitat Valenciana


Sumari del DOGV 5460, del 28-02-2007 (2007/2572)

ORDE de 16 de febrer de 2007, de la Conselleria d'Agricultura, Pesca i Alimentació de la Generalitat, per la qual es convoca una beca d'especialització professional en assumptes europeus de la Direcció General de Desenrotllament Rural i Cooperativisme, amb destinació a Brussel·les.
------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5460

Data del DOGV
:   28-02-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/2572


Data del document
:   16-02-2007

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * suport econòmic
    * ciència econòmica
    * assignació per estudis
    * ecologia
    * ajuda pública
    * ciència jurídica
    * professió de l'urbanisme
    * ciència administrativa
    * geografia
    * tecnologia

La Generalitat, en el marc de la política dirigida a afavorir la formació i el desenvolupament en temes europeus que permeta una ampliació dels coneixements i facilitant una visió pràctica i real de la denominada construcció europea i de la presència de la Comunitat Valenciana a la Unió Europea, convoca la concessió d'una beca d'especialització professional en matèries d'àmbit europeu per al desenrotllament rural i el cooperativisme amb destinació a la Delegació de la Comunitat Valenciana a Brussel·les.
Per això, en virtut del que s'exposa i fent ús de les facultats que em conferix l'article 47.11 del Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana, l'article 35 de la Llei de la Generalitat Valenciana 5/1983, de 30 de desembre, de Govern Valencià, i l'article 4.1 del Decret 108/1992, de 6 de juliol, del Govern Valencià, pel qual es regula la concessió de beques en relació amb el que s'establix en el vigent Reglament Orgànic i Funcional de la Conselleria d'Agricultura, Pesca i Alimentació, aprovat per mitjà del Decret 149/2005, de 21 d'octubre, del Consell, resolc:
Primer
Convocar concurs públic per a la concessió d'una beca d'especialització professional en assumptes europeus en la Direcció General de Desenrotllament Rural i Cooperativisme, amb destinació a la Delegació de la Comunitat Valenciana a Brussel·les, que depén de la Direcció General de Desenrotllament Rural i Cooperativisme, i aprovar les bases per les quals es regix esta convocatòria, incloses com a annex I d'esta resolució.
La beca està destinada a llicenciats en Dret, llicenciats en Econòmiques, llicenciats en Administració i Direcció d'Empreses, Arquitectura, diplomats en Ciències Empresarials, Arquitectura Tècnica, llicenciats en Ciències Ambientals, llicenciats en Geografia, diplomats en Gestió i Administració pública, Enginyeria Tècnica Agrícola, enginyer agrònom i Enginyeria Industrial.
Segon
La dotació econòmica de la beca serà de 1.300 euros bruts mensuals, que se sufragaran a càrrec de l'aplicació pressupostària 98.63.11.1144.229.81, capítol IV i línia de subvenció amb codi T6107 dels pressuposts per a la Generalitat Valenciana per a l'any 2007. A càrrec d'esta mateixa línia se sufragarà la "borsa de viatge" segons la base quarta. El primer concepte (pagament mensual) arribarà a un màxim de 11.700,00 euros. El segon concepte ("borsa de viatge") arribarà a un màxim de 3.000,00 euros. Tots per a l'exercici 2007.
Tercer
S'autoritza el director general de Desenrotllament Rural i Cooperativisme de la Conselleria d'Agricultura, Pesca i Alimentació perquè, en l'àmbit de les seues competències, prenga les mesures necessàries per al seu desplegament i aplicació.
Contra esta resolució, que posa fi a la via administrativa, es podrà interposar potestativament un recurs de reposició davant del mateix òrgan que ha dictat l'acte, en el termini d'un mes comptador des de l'endemà de la seua publicació, de conformitat amb allò que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció feta en la Llei 4/1999, de 13 de gener, o un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà a la seua publicació, de conformitat amb el que s'establix en els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjudici que s'utilitze qualsevol altra via que es considere oportuna.
València, 16 de febrer de 2007
El conseller d'Agricultura, Pesca i Alimentació
JUAN GABRIEL COTINO FERRER
ANNEX I
Bases de la convocatòria d'una beca d'especialització professional en assumptes europeus de la direcció general de desenrotllament rural i cooperativisme amb destinació a la Delegació de la Comunitat Valenciana a Brussel·les.
Primera. Objecte
La beca té com a objecte l'especialització professional de postgraduats en assumptes europeus, a través de la realització de pràctiques a la Delegació de la Comunitat Valenciana a Brussel·les i a la Direcció General de Desenrotllament Rural i Cooperativisme.
Segona. Nombre de beques i requisits
La beca es destina a llicenciats en Dret, llicenciats en Econòmiques, llicenciats en Administració i Direcció d'Empreses, Arquitectura, diplomats en Ciències Empresarials, Arquitectura Tècnica, llicenciats en Ciències Ambientals, llicenciats en Geografia, diplomats en Gestió i Administració Pública, Enginyeria Tècnica Agrícola, enginyers agrònoms i Enginyeria Industrial.
Es requerirà, així mateix, el coneixement dels idiomes anglés (aprovat del tercer curs d'escola oficial d'idiomes o First Certificate) i francés (aprovat del tercer curs d'escola oficial d'idiomes o Delf 1r grau), acreditat documentalment.
Els beneficiaris no hauran d'incórrer en cap de les circumstàncies recollides en l'article 13.2 de la Llei 38/2003, General de Subvencions.
No podran ser beneficiaris d'esta beca els que ja n'hagen estattitulars durant un període superior a 12 mesos.
Tercera. Lloc de destinació dels beneficiaris de les beques
La beca es desenvoluparà a la seu de la Delegació de la Comunitat Valenciana a Brussel·les i Direcció General de Desenrotllament Rural i Cooperativisme.
Quarta. Dotació, duració i pagament de les beques
La beca està dotada amb 1.300 euros bruts mensuals, i el seu import, aplicades les retencions legals, s'abonarà mensualment, amb certificació prèvia del tutor de docència.
El director general de Desenrotllament Rural i Cooperativisme designarà al becari un tutor de docència que elaborarà un informe sobre el desenvolupament de les activitats del becari.
El període de duració de la beca comprendrà des de la data que s'indique en la resolució d'adjudicació, que serà objecte de publicació en el Diari Oficial de la Comunitat Valenciana, una data d'inici que no podrà ser anterior a l'1 d'abril de 2007, i finalitzarà el 31 de desembre de l'any 2007, i es podrà prorrogar mitjançant una resolució expressa del director general de Desenrotllament Rural i Cooperativisme per als mesos que resten fins a completar l'any màxim de beca, sempre que hi haja consignació en l'exercici pressupostari corresponent.
La beca es finançarà a càrrec de la línia T 6107, del programa 714.40.
El becari s'incorporarà com a tal a la Direcció General de Desenrotllament Rural i Cooperativisme en la data indicada en la resolució de concessió, i la no-incorporació injustificada en el dit termini s'interpretarà com a renúncia a la beca concedida.
En el cas que, al parer del tutor de docència i amb l'autorització prèvia del director general de Desenrotllament Rural i Cooperativisme, fóra convenient per a completar la formació del becari la seua assistència a reunions, a jornades, conferències, cursos o qualsevol altra activitat relacionada amb l'objecte d'esta, i l'assistència implicara un desplaçament, es preveu la percepció pel becari de "borsa de viatge" en compensació per les despeses de desplaçament, estada i manutenció, l'import de la qual es determinarà, a l'únic efecte de la quantificació, tenint en consideració els criteris establits en el Decret 24/1997, d'11 de febrer, sobre indemnitzacions per raó del servici i gratificacions per servicis extraordinaris. El crèdit màxim disponible per a este concepte és de 3.000,00 euros, que se sufragaran a càrrec del capítol IV, línia T6107, del programa 714.40.
Cinquena. Termini de presentació de sol·licituds
El termini de presentació de sol·licituds serà de 15 dies hàbils, comptadors a partir de l'endemà de la publicació d'esta convocatòria en el Diari Oficial de la Comunitat Valenciana.
Sisena. Formalització de sol·licituds
Les sol·licituds, emplenades segons model, s'adreçaran al director general de Desenrotllament Rural i Cooperativisme de la Conselleria d'Agricultura, Pesca i Alimentació, i es presentaran en el Registre General d'esta Conselleria d'Agricultura, Pesca i Alimentació, situat al carrer d'Amadeu de Savoia, núm. 2, 46006 València, o es tramitaran per mitjà de qualsevol de les formes que s'establixen en l'article 38.4 de la Llei 30/1992, de 16 de novembre, de Règim Jurídic de les Administracions Públiques i del Procediment Administratiu Comú.
D'acord amb la Resolució de 8 de juliol de 1998, de la Conselleria d'Economia, Hisenda i Administració Pública, per la qual es fa pública la relació de disposicions en matèria d'agricultura que s'entenen equiparades a l'efecte de l'article 3.7 de l'Orde de 30 de maig de 1996, de la Conselleria d'Economia i Hisenda, els beneficiaris d'esta línia de subvenció queden exonerats de l'obligació d'acreditar que es troben al corrent de les seues obligacions tributàries i amb la Seguretat Social, atés que l'import total de l'ajuda concedida a cada beneficiari, persona física, no supera els trenta mil cinquanta euros amb seixanta-un cèntims (30.050,61 euros).
Els candidats hauran de presentar les sol·licituds emplenades conjuntament amb la documentació següent:
1) Fotocòpia compulsada del DNI.
2) Currículum amb una foto de dimensions de carnet del sol·licitant en què se'n faran constar les dades personals, la data i el lloc de naixement, el domicili actual i el telèfon.
3) Expedient acadèmic complet en què es justificarà la possessió del títol de llicenciat, enginyer o diplomat.
4) Certificat oficial de la nota mitjana de tota la carrera.
5) Acreditació documental del coneixement de l'anglés (aprovat de tercer curs d'escola oficial d'idiomes o First Certificate) i francés (aprovat de tercer curs d'escola oficial d'idiomes o Delf 1r grau), exigida en la base segona d'esta convocatòria.
6) Qualssevol altres documents que acrediten la possessió de mèrits que desitgen al·legar.
Setena. Mèrits preferents i valoració
Els mèrits es valoraran d'acord amb el barem següent:
- Expedient acadèmic: fins a 4 punts.
- Estudis de postgrau en matèries relacionades amb la Unió Europea: fins a 3 punts.
Es valoraran els cursos realitzats pels interessats en matèria europea o en matèria de desenrotllament rural i cooperativisme, d'acord amb l'escala següent:
a) De 200 o més hores: 3 punts.
b) De 100 o més hores: 2 punts.
c) De 75 o més hores: 1,50 punts.
d) De 50 o més hores: 1 punt.
e) De 25 o més hores: 0,50 punts.
f) De15 o més hores: 0,20 punts.
- Experiència: fins a 2 punts.
Es valoraran les tasques, tant remunerades com no, en àmbits o amb funcions relatives a les relacions internacionals i/o en assumptes comunitaris europeus, i en especial en el marc d'institucions comunitàries, sempre que estiguen dins del marc del desenrotllament rural i el cooperativisme.
- Idiomes de treball de la Unió Europea: fins a 2 punts.
Anglés: aprovat de cinqué curs d'escola oficial d'idiomes o Certificate en Advanced English (1 punt).
Francés: aprovat de cinqué curs d'escola oficial d'idiomes o Delf 2n grau, Dalf: (1 punt).
- Valencià: fins a 1 punt.
- Nivell elemental: 0,25 punts.
- Nivell mitjà : 0,5 punts.
- Nivell superior o batxillerat amb línia en valencià: 1 punt.
Els sol·licitants hauran de posseir els requisits i les condicions que s'assenyalen en esta convocatòria en acabar el termini de presentació de sol·licituds. En el cas dels estudis de postgrau sobre la Unió Europea, es podran tindre en compte els cursos que els sol·licitants estiguen duent a terme en el present curs acadèmic. Si és el cas, hauran de quedar prou acreditades les hores realitzades en acabar el termini de presentació de sol·licituds.
Els mèrits que s'adduïsquen hauran de ser acreditats, per mitjà de les còpies compulsades corresponents, en el moment de presentació de sol·licituds.
Huitena. Comissió avaluadora
Per a l'examen de les sol·licituds de la beca es constituirà una comissió avaluadora, que estarà formada per:
- President: el director general de Desenrotllament Rural i Cooperativisme.
- Vocal: el director general de la Delegació de la Comunitat Valenciana a Brussel·les.
- Secretari: un funcionari de la Direcció General de la Delegació de la Comunitat Valenciana a Brussel·les.
La suplència del director general de Desenrotllament Rural i Cooperativisme en la presidència de la comissió la tindrà el funcionari en qui delegue. Per a la substitució del vocal i del secretari en cas de necessitat es designarà un funcionari per part del director general de la Delegació de la Comunitat Valenciana a Brussel·les.
Els membres de la comissió podran ser assessorats pel personal tècnic o professional que es considere necessari, que podrà assistir amb veu però sense vot.
Es reserva a la comissió avaluadora la facultat de deixar deserta l'adjudicació de la beca convocada i la d'interpretar el contingut d'estes bases.
El funcionament de la comissió haurà d'adaptar-se a allò que s'establix en esta convocatòria i, de manera subsidiària, a les regles que conté el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Novena. Procés de selecció
La comissió avaluadora a què es fa referència en la base anterior avaluarà els mèrits aportats per cada sol·licitant (fase primera), i prendrà en consideració únicament els que estiguen acreditats documentalment, i d'acord amb el barem establit en la base setena.
Una vegada efectuada la valoració, la comissió avaluadora convocarà els deu aspirants amb millor puntuació per a la realització d'una prova escrita i entrevista a fi de comprovar el coneixement dels aspirants dels idiomes requerits en la base segona, com també de la realitat i el funcionament de la Unió Europea i de temes d'actualitat relacionats amb esta.
La prova escrita i l'entrevista (fase segona) es valoraran conjuntament amb un màxim de 4 punts. La data de la prova escrita i l'entrevista es farà pública per mitjà d'un anunci en el tauler de la Conselleria d'Agricultura, Pesca i Alimentació (Amadeu de Savoia, 2, 46527 València) a la planta baixa, a partir del quart dia natural següent a la finalització del termini de presentació de sol·licituds.
Sumats els punts obtinguts en la fase primera i segona, se seleccionaran els candidats per orde de puntuació i s'exposarà la llista en el tauler esmentat durant 10 dies, per a la fase d'al·legacions.
Una vegada finalitzat el procés selectiu, la comissió avaluadora elaborarà una proposta de concessió de beca en el termini de quinze dies. Esta contindrà el beneficiari i la borsa de reserva dels aspirants que no resulten adjudicataris, ordenats d'acord amb la puntuació obtinguda, per a cobrir les vacants que puguen sorgir durant el període d'ocupació de la beca.
Deu. Concessió
La beca serà adjudicada per mitjà de resolució del conseller d'Agricultura, Pesca i Alimentació, a la vista de la proposta de la comissió avaluadora, en el termini màxim de dos mesos a partir de l'endemà de la publicació d'esta convocatòria en el Diari Oficial de la Comunitat Valenciana.
La falta de resolució adjudicant la beca dins del termini establit anteriorment produirà l'efecte de la desestimació presumpta de les sol·licituds presentades, en els termes que prevists en l'article 44 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
La resolució de concessió es publicarà en el Diari Oficial de la Comunitat Valenciana.
Onze. Obligacions, drets, incidències i tutoria del beneficiari de la beca
1. Obligacions i drets del becari
Són obligacions dels beneficiaris d'estes beques les enumerades en l'article 14 de la Llei 38/2003, General de Subvencions, en tot allò que siguen aplicables.
La beca objecte de la present convocatòria és incompatible amb l'ocupació de qualsevol altra beca per a la mateixa activitat o semblant, i amb qualsevol activitat laboral semblant o que impedisca el compliment de les obligacions com a becari.
El beneficiari de la beca haurà d'aportar igualment, després de l'atorgament de la beca, els certificats corresponents que acrediten que disposen de cobertura sanitària.
La condició de becari no genera cap relació laboral o administrativa amb la Generalitat.
De conformitat amb les disposicions de l'article 8.1, del Decret 108/1992, de 6 de juliol, del Govern Valencià, quan el beneficiari de la beca siga un empleat de la Generalitat, funcionari o laboral, quedarà en la situació administrativa en què procedisca ser declarat, d'acord amb la normativa de funció pública; en situació de llicència retribuïda percebrà les retribucions bàsiques i l'ajuda familiar.
2. Tutoria
El tutor del becari ordenarà les activitats de formació d'este i organitzarà el temps de dedicació a les dites activitats, que serà de 35 hores setmanals.
Finalitzat el temps d'ocupació de la beca, i amb un informe previ d'assistència, aprofitament i aptitud del tutor, s'estendrà el certificat corresponent.
3. Incidències
El director general de Desenrotllament Rural i Cooperativisme (per delegació del conseller) resoldrà les incidències que es produïsquen durant el període d'ocupació de la beca i podrà deixar-la sense efecte, amb audiència prèvia a l'interessat, en els casos següents:
a) Incompliment injustificat de les seues obligacions.
b) No realitzar l'activitat que va motivar-ne la concessió.
c) Deixar de posseir els requisits exigits en esta convocatòria.
Dotze. Substitucions
Per mitjà d'una resolució del conseller d'Agricultura, Pesca i Alimentació, a proposta de la Direcció General de Desenrotllament Rural i Cooperativisme, es procedirà a cobrir les vacants que puguen produir-se, per a la qual cosa caldrà servir-se de la borsa de reserva que resulte del procediment de selecció prèviament efectuat i en l'orde que s'hi haja establit.